作者:張籍
標題:董公詩
內容:誰主東諸侯，元臣隴西公。旌節居汴水，四方皆承風。在朝四十年，天下誦其功。相我明天子，政成如太宗。東方有艱難，公乃出臨戎。單車入危城，慈惠安群兇。公謂其黨言，汝材甚驍雄。為我帳下士，出入衛我躬。汝息為我子，汝親我為翁。眾皆相顧泣，無不和且恭。其父教子義，其妻勉夫忠。不自以為資，奉上但顒顒。公衣無文采，公食少肥濃。所憂在萬人，人實我寧空。輕刑寬其政，薄賦弛租庸。四郡三十城，不知歲饑兇。天子臨朝喜，元老留在東。今聞揚盛德，就安我大邦。百辟賀明主，皇風恩賜重。朝廷有大事，就決其所從。海內既無虞，君臣方肅雍。端居任僚屬，宴語常從容。翩翩者蒼烏，來巢於林叢。甘瓜生場圃，一蒂實連中。田有嘉穀隴，異畝穗亦同。賢人佐聖人，德與神明通。感應我淳化，生瑞我地中。昔者此州人，但矜馬與弓。今公施德禮，自然威武崇。公其共百年，受祿將無窮。